《和黄小峰大户同韦南苕少参游吴山寺 其二》
明代·顾应祥

山转还宜寺，林幽不见人。此中真净土，何处有纤尘。

松岛凉生夏，花源杳入秦。惭无买山价，吾欲与之邻。

作者简介：（1483—1565）明浙江长兴人，字唯贤，号箬溪。弘治十八年进士，授饶州府推官。时乐平知县为桃源洞农民军所执，应祥单身入其营劝说，令竟得释。奔母丧家居十五年，嘉靖中累迁刑部尚书，奏定律例。严嵩专权，应祥以耆旧自居，嵩不悦，以原官出南京，寻致仕，又十二年卒。应祥为王守仁弟子，博学嗜书，九流百家皆识其首尾。尤精算学，有《测圆海镜分类释术》、《弧矢算术》、《授时历撮要》诸书。又作《传习疑录》、《龙溪致知议略》，申其师说。别有《惜阴录》、《南诏事略》、《归田诗选》等。